# Allosaurus

### A Wikipédiából, a szabad lexikonból.

? Allosaurus Státusz: fosszilis. Időszak: Késő-Jura–Kora-Kréta
Az Allosaurus csontváza.
Rendszertan

Ország: | Állatok (Animalia)
Törzs: | Gerinchúrosok (Chordata)
Osztály: | Sauropsida
Öregrend: | Dinoszauruszok (Dinosauria)
Rend: | Saurischia
Alrend: | Theropoda
Alrendág: | Carnosauria
Család: | Allosauridae
Nem: | Allosaurus Marsh, 1877

Fajok

- A. fragilis Marsh, 1877
- A. „jimmadseni” Chure, 2000 vide Glut, 2003
- A. maximus Chure, 1995

Egyéb név
* Creosaurus Marsh, 1878

- Labrosaurus Marsh, 1879
- Camptonotus Marsh, 1879
- ?Antrodemus Leidy, 1870
- ?Epanterias Cope, 1878
- ?Saurophaganax Chure, 1995

Az Allosaurus (jelentése „különös gyík”, az ógörög allos/αλλος = furcsa, eltérő és saurus/σαυρος = gyík szavak összetételéből ered)[1] egy nagy méretű két lábon járó húsevő dinoszaurusz nem, amely főként a jura időszakban, mintegy 155-145 millió évvel ezelőtt élt a mai Észak-Amerika területén. Egyes kora-kréta időszakra datált kisebb méretű fajait Észak-Amerikában és Ausztráliában is megtalálták, sőt úgy tűnik a Japánban előkerült Fukuiraptor is a családjába tartozott [2], amely arra utal, hogy ezek a sokoldalú állatok túlélték a 144 millió évvel ezelőtt a jura kort lezáró tömeges fajpusztulást.

Nevét más dinoszauruszokétól eltérő csigolyáiról kapta. Kora csúcsragadozója volt, valószínűleg az olyan nagytestű növényevőkre vadászott, mint a Stegosaurus és a Camptosaurus, de emellett (feltehetően falkákba verődve) olyan óriás méretű sauropodákat is elejthetett, mint az Apatosaurus, a Diplodocus és a Camarasaurus. Tudományos szempontból rendkívül nagy jelentőséggel bír, ugyanis a nagy számú leletnek köszönhetően, testfelépítéséről, külleméről és életmódjáról többet tudunk, mint az összes többi nagy húsevő dinoszauruszéról.

## [szerkesztés] Leírás

Az Allosaurus egy szokványos nagy méretű theropoda, rövid nyakon ülő masszív koponyával, hosszú farokkal és kis méretű mellső lábakkal rendelkezik. Legjellegzetesebb része a szemek felett levő csontképződmény.

- Koponyahossz: 90 centiméter felett
- Teljes hossz: 7-9 (az A. maximus esetében körülbelül 15) méter
- Magasság: 3,5-5 méter
- Tömeg: 1,5-2,5 (A. fragilis, A. atrox, A. ferox), illetőleg 3-5 tonna (A. amplexus)[3]

Hátsó lábai erősek és meglehetősen nagyok, lépéstávolsága 2,72 méter, becslések szerint az állat 30 km/h-ás sebességgel is haladhatott, így kora nagytestű növényevőit könnyedén utólérhette. [4] Hátsó és mellső lába ujjain éles karmok találhatók, a mellső végtagokon levők átlag 17 centiméteresek, egyes példányok karomhossza azonban a 29 centimétert is eléri. Mellső lába egyik ujja befelé fordítható, rajta található a leghosszabb karom, amely nemcsak sebzésre használható, hanem az áldozat megragadását is segíti. Koponyája több különálló részből áll, melyek valamelyest egymáshoz képest mozgathatók, lehetővé téve, a nagy méretű húsdarabok egészben történő lenyelését. Mintegy 70 darab hátrafelé görbülő, 5-10 centiméteres fogával akár 150 kilogrammos darabokat is kitéphetett áldozatából. Csontvázán a többi theropodáéhoz hasonlóan madárszerű vonások fedezhetők fel, mint például a villacsont (szerencsecsont) vagy a nyaki csigolyák üregei. A megkövült csontok vizsgálatai alapján egyes példányai feltételezhetően megérhették a 40-50 éves kort is. [5]

## [szerkesztés] Leletek

Az Allosaurus nagy mennyiségben lelhető fel az észak-amerikai Morrison Formáció területén. Montana, Wyoming, Dél-Dakota, Colorado, Oklahoma, Új-Mexikó és Utah államban is találtak már fosszíliákat. Emellett Portugáliában is előkerültek az Allosaurus maradványai, olyan theropodák kövületeivel együtt, mint például a Ceratosaurus és a Torvosaurus.

Az Allosaurus fosszilizált koponyája
Az Allosaurus fejének rekonstrukciója, a jellegzetes szem felett elhelyezkedő szaruképződménnyel

Utah állam egyik leghíresebb lelőhelye a Cleveland Lloyd Dinosaur Quarry. Az itt levő fosszilis réteg több, mint 10000 csontot tartalmaz, többnyire az Allosaurus, a Stegosaurus és a Ceratosaurus maradványait. Rejtély, hogyan kerülhetett ennyi kövület egyetlen helyre. A húsevő állatok maradványai általában a növényevőkénél kisebb arányban fordulnak elő. Az ehhez hasonló lelőhelyek a falkában való vadászatra is utalhatnak, de ez nehezen bizonyítható. Lehetséges ugyanis, hogy az a helyszín is egy olyan ragadozó csapda volt, mint a La Brea Szurok Gödör, melyben rengeteg olyan ragadozó állat merült el, melyet a benne megrekedt állatok tetemei vonzottak oda.[6]

### [szerkesztés] „Nagy Al”

Az egyik legjelentősebb lelet, az 1991-ben felfedezett „Nagy Al” néven ismertté vált 95%-ban teljes csontváz, amely egy részben kifejlett, 8 méter hosszúságú fiatal egyedhez tartozott. Csontjai közül 19 eltört, illetve betegség jeleit mutatja, mely valószínűleg közrejátszott az állat pusztulásában. A BBC által készített sorozat, a Dinoszauruszok, a Föld urai Nagy Al balladája című különkiadása erről a leletről szól. A fosszíliát a Wyoming állambeli Shell közelében egy svájci kutatócsoport fedezte fel, akik a későbbiekben egy még jobb állapotban megmaradt csontvázat is találtak, amely a „Nagy Al 2” nevet kapta.

## [szerkesztés] Történet és osztályozás

Az első Allosaurus leletről Ferdinand Vandiveer Hayden készített leírást 1869-ben, aki úgy vélte, hogy a Colorado állambeli Granby közelében fekvő Middle Park őslakosaihoz tartozik, így „megkövült ló pataként” azonosította a maradványt, amely valójában egy farokcsigolya volt. Joseph Leidy a későbbiekben először a Poekilopleuron, majd az Antrodemus nemhez sorolta be a fosszíliát.[7] Végül, 1877-ben Othniel Charles Marsh az Allosaurus fragilis nevet adta a fajnak, miután összehasonlította egy jobb állapotú részleges csontvázzal, mely a colorado-i Canon City közelében fekvő Garden Parkból került elő. A faj neve a a latin fragile (törékeny) szóból származik, és az állat légkamrákkal könnyített csigolyáira utal.

Jelenleg még nem tisztázott hogy hány faj tartozik az Allosaurus nembe. A Cleveland Lloyd Dinosaur Quarry példánya kisebb és könnyebb felépítésű, mint az a hatalmas és robosztus egyed, amely a Dry Mesa Quarry-ből került a Brigham Young University birtokába. Az A. fragilis fosszíliáira hasonlító maradványokat találtak Portugáliában is.

Az alábbi fajok létezése egyelőre kérdéses, mivel csak töredékek alapján váltak ismertté: [8]

- A. agilis (Zittel, 1887) Osborn, 1912 — Feltehetően egy A. fragilis.
- A. amplexus (Cope, 1878) Paul, 1988 — Csontjai mérete alapján eredetileg sauropodának vélték, körülbelül 12 méter hosszú és 5 tonna tömegű lehetett. Feltehetően egy A. fragilis.
- A. atrox (Marsh, 1878) Paul, 1987 — Feltehetően egy A. fragilis.
- A. ferox Marsh, 1896 — Koponya-, borda- és lapockatöredékek, valamint fogak alapján ismert. Feltehetően egy A. fragilis.
- A. lucaris Marsh, 1878 — Csigolyák, lapocka és felkarcsontok alapján vált ismertté. Feltehetően egy A. fragilis.
- A. medius Marsh, 1888 — Egyetlen fog alapján ismert, amely feltehetően egy Acrocanthosaurus atokensis maradványa.
- A. meriani (Greppin, 1870) Olshevsky, 1978 — Egy fog, amely feltehetően egy Ceratosaurus dentisulcatus maradványa.
- A. robustus Chure, 2000 — Ausztrál lelet, amely egy bokacsont alapján ismert.
- A. sibiricus Riabinin, 1914 — Egy Oroszországban talált lábközépcsont, amely feltehetően egy Chilantaisaurus maradványa.
- A. stechowi (Janensch, 1920) Glut, 1997 — Egy fog, amely feltehetően egy Ceratosaurus maradványa.
- A. tendagurensis Janensch, 1925 — Sípcsonttöredék a tanzániai Tendaguru Formációból.
- A. trihedrodon Cope, 1877 — Mindössze nyolc darab fog alapján ismert.
- A. valens Leidy 1870 — Egy farokcsigolya, amely Antrodemus néven került besorolásra.
- A. whitei Pickering, 1995 — A koponya, a keresztcsont és a medence alapján ismert. Feltehetően egy A. fragilis

## [szerkesztés] Allosaurida rokonság

- A Japánban talált Fukuiraptor az allosauridák kora-kréta kori képviselője.

- Ausztrália délkeleti részén a Viktória állambeli Cape Patterson kora-kréta kori rétegeiben egy allosaurida bokacsontját fedezték fel. A kontinensnek ezen része ekkortájt az Antarktisszal érintkezett, így feltehetően ott is megtalálhatók az állat maradványai.

## [szerkesztés] Popkulturális hatás

Az Allosaurus rekonstrukciója
Allosaurus modell

A poplultúrában a Tyrannosaurus mellett, az Allosaurus jelképezi az ideális húsevő dinoszauruszt.

1988-ban az egyesült államokbeli Utah-ban az Allosaurust az állam fosszíliájának nyílvánították.

Az Allosaurus számos filmben szerepelt: Elsőként Sir Arthur Conan Doyle Az elveszett világ című regényében és a belőle 1925-ben készült filmadaptációban jelent meg. Később szerepelt az Egymillió évvel ezelőtt (One Million Years BC, 1966) című filmben is.

A tiltott völgy (The Valley of Gwangi, 1969), teremtményét Ray Harryhausen ugyan a Tyranosaurusról mintázta, az mégis jobban hasonlít egy Allosaurusra (egy interjúban elhangzottak alapján gyakran összetéveszti őket).

A BBC által készített dokumentumfilm sorozat, a Dinoszauruszok, a Föld urai Nagy Al balladája című különkiadása mellett, a sorozat második részében több Diplodocusra vadászó példány is feltűnik, az ötödik részben pedig egy Leaellynosaurát elejtő kis méretű antarktiszi faj látható. Emellett a Discovery Channel Dinoszauruszok, az ősvilág urai (When Dinosaurs Roamed America, 2001) című dokumentumfilmje is bemutatja ezt az állatot.

A Dinosaucers című rajzfilmsorozat „Allo” nevű főhőse egy Allosaurus.

Ez az állat több képregényben is szerepel, például az Age of Reptiles és a Kázmér és Huba című sorozatokban, de feltűnik az Irregular Webcomic! és a questionable content című internetes képregényekben is.

Ez a dinoszaurusz több számítógépes játékba is bekerült, találkozhatunk vele a Jurassic Park: Opeation Genesis és a Dino Crisis 2 állatai között.

## [szerkesztés] Hivatkozások

1. ↑ Liddell & Scott (1980). Greek-English Lexicon, Abridged Edition. Oxford University Press, Oxford, UK. ISBN 0-19-910207-4.
2. ↑ Currie, P.J. & Y. Azuma, 2006. New specimens, including a growth series, of Fukuiraptor (Dinosauria, Theropoda) from the Lower Cretaceous Kitadani Quarry of Japan. J. Paleont. Soc. Korea 22(1): 173-193.
3. ↑ Allosaurus sp.
4. ↑ Carnivores: Jurassic Giant
5. ↑ Illinois State Geological Survey
6. ↑ Cleveland-Lloyd Dinosaur Quarry
7. ↑ Leidy J (1870). Remarks on Poicilopleuron valens, Clidastes intermedius, Leiodon proriger, Baptemys wyomingensis, and Emys stevensonianus. Proc. Acad. Nat. Sci. Philadelphia 1870: 3-5
8. ↑ Alphabetized Taxon List

## [szerkesztés] Külső hivatkozások

A Wikimedia Commons tartalmaz Allosaurus témájú médiaállományokat.

### [szerkesztés] Magyar nyelven

- Atlanti-óceánt átszelő dinoszauruszok?

### [szerkesztés] Angol nyelven

- Allosaurus, the story of "Big Al", from the University of Wyoming Geological Museum in Laramie.
- Public Pioneer, Utah State Fossil, Allosaurus, from Utah.gov.
- Allosaurus fragilis, Smithsonian National Museum of Natural History, Department of Paleobiology.
- List of the many possible Allosaurus species...
- On the presence of Allosaurus fragilis (Theropoda: Carnosauria) in the Upper Jurassic of Portugal

A lap eredeti címe "http://hu.wikipedia.org../../../a/l/l/Allosaurus.html"

Kategória: Dinoszauruszok

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Català
- Česky
- Deutsch
- Español
- Suomi
- Français
- עברית
- Italiano
- 日本語
- Lietuvių
- Nederlands
- Polski
- Português
- Русский
- Simple English
- Slovenčina
- Svenska
- Türkçe
- 中文